ทุนสำรองประเทศลดฮวบพันล้านเหรียญฯ
ธปท.เผยทุนสำรองประเทศลด 1,000 ล้านเหรียญสหรัฐ หลังทยอยลดการแทรกแซงเงินบาท
9 พ.ย. 2555

ธปท.เผยทุนสำรองประเทศลด 1,000 ล้านเหรียญสหรัฐ หลังทยอยลดการแทรกแซงเงินบาท 
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ วันที่ 2 พ.ย. 55 ว่า อยู่ที่ระดับ 1.805 แสนล้านเหรียญสหรัฐ หรือประมาณ 5.547 ล้านล้านบาท ลดลง 1,000 ล้านเหรียญสหรัฐ หรือประมาณ 3.07 หมื่นล้านบาท หากคิดอัตราแลกเปลี่ยนเฉลี่ยในปัจจุบันที่ระดับ 30.70 บาทต่อเหรียญสหรัฐ จากสัปดาห์ห่อนหน้าอยู่ที่ระดับ 1.815 แสนล้านเหรียญสหรัฐ หรือประมาณ 5.577 ล้านล้านบาท 
ขณะที่ ฐานะซื้อเงินตราต่างประเทศล่วงหน้าสุทธิอยู่ที่ระดับ 2.60 หมื่นล้านเหรียญสหรัฐ เท่ากับสัปดาห์ก่อนหน้า ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและฐานะซื้อเงินตราต่างประเทศล่วงหน้าสุทธิแล้วอยู่ที่ระดับ 2.065 แสนล้านเหรียญสหรัฐ
ทั้งนี้ สาเหตุที่ทุนสำรองฯลดลงต่อเนื่องน่าจะเป็นเพราะธปท.ทยอยลดการเข้าแทรกแซงค่าเงินบาท โดยลดการเข้าซื้อเงินเหรียญสหรัฐในตลาดส่งมอบทันที (Spot) เพื่อเก็บสะสมในทุนสำรองฯ เพราะปัจจุบันเงินบาทเคลื่อนไหวมีเสถียรภาพมากขึ้น ไปในทิสทางเดียวกับภูมิภาค ไม่จำเป็นต้องแทรกแซง เฉลี่ยในปีนี้ค่าเงินบาทจากตั้งปีถึงปัจจุบันแข็งค่าขึ้น 1.7%